
SAULOGON ANG IKA-50 KA TUIG SANG 
PARTIDO KOMUNISTA SANG PILIPINAS! 


DETERMINADO NGA AWAYON KAG RUMPAGON ANG PASISTANG TIRANIYA 
SANG REHIMENG US-DUTERTE! DAUGON ANG MAS DALAGKU NGA REBOLUSYONARYONG 
KADALAG-AN PARA SA PROLETARYADONG PILIPINO KAG PUMULUYO! 


Komiteng Tigpatuman, Komiteng Rehiyunal sang Partido sa Isla sang Negros 


Disyembre 26, 2018 


Sa malahalon nga okasyon sang ika-50 ka anibersaryo sa pagtukod sang Partido Komunista 
sang Pilipinas (PKP), kami, sa Komiteng Tigpatuman sa Komiteng Rehiyunal sang Partido 
sa Negros, mabaskug nga nagataas kamao sa Pula nga pagsaludo sa tanan nga kadre kag 
katapuan sang Partido sa isla, tanan nga Pulang kumander kag hangaway sang Bag-ong Hukbo 
sang Banwa (BHB) Apolinario Gatmaitan Command (AGC), tanan nga alyadong pwersa sang 
National Democratic Front of the Philippines (NDFP) sa Negros, kag tanan nga progresibo kag 


patriyotiko nga pumuluyong Negrosanon. 


Sa ngalan sang rebolusyonaryong pwersa kag 
pumuluyo sa Negros Occidental kag Negros Oriental, 
nagaisa kag mabaskug gid man kami nga nagahatag sang 
pinakamainit nga pagtamyaw kag rebolusyonaryong pakig- 
isa sa bug-os nga pungsodnon nga katapuan sang Partido 
kag sa Komite Sentral sang PKP. 

Kabahin kami sa kalipay sang mga mamumugon, 
mangunguma kag iban pa nga ginahimuslan kag ginapigos 
nga masa sa Negros kag sa pungsod karon nga ang PKP, 
nga gintukod sadtong Disyembre 26, 1968 sa teoretikal 
nga giya sang Marxismo-Leninismo-Maoismo (MLM), 
naglab-ot na sa makasaysayanong lima ka dekada nga 
putokputokan bilang taliba sang Pilipinong proletaryo kag 
namuno sa rebolusyong Pilipino. 

Ginahatagan naton sang 5 pinakamataas nga 
rebolusyonaryong pasidungog ang gatusan ka proletaryong 
rebolusyonaryo, pwersang gerilya kag masang aktibista 
sa Negros nga nabuhi kag nagkalamatay sulod sa 
nagligad nga 50 ka tuig para sa dungganon nga kawsa 
sang pungsodnon nga demokrasya kag sosyalista nga 
palaabuton. 


Sining karon lang nga mga panghitabo, dugang pa, 
nagaduso sa aton nga ihalad ang paghandum sa ika-50 ka 
tuig sang Partido sa isla, partikular sa paghanduraw kag 
pagpangita sang hustisya para sa siyam ka mamumugon 
sa kampo nga biktima sang Sagay Masaker, nga amo 
ang pinakamakasilidni nga insidente sang pagpatay sa 
mga mangunguma sa subong sa idalum sang pasistang 
rehimeng US-Duterte. 


Sa sulod sg 50 ka malawig nga katuigan sg matutom nga paghimakas, 
ang Partido, hukbo sg banwa kg ang rebolusyonaryo nga nagahiliugyon nga prente 
nakatipon sg kusog kg nakaangkon sg kumpyansa kg suporta sg malapad nga pumuluyo 


Pareho sa mga biktima sang Escalante Masaker sa 
panahon sang diktadura ni Marcos, upod sila sa mga 
martir kag baganihan sang pumuluyo sa Negros nga ang 
pinakamataas nga sakripisyo para sa handum sang masang 
anakbalhas pareho ang kabug-aton sang Bukid Kanlaon. 

Kag samtang ang Kanlaon indi lang amo ang 
putokputokan nga bukid sang isla kundi isa ka aktibo 
nga bulkan nga nagasimbolo sa sosyal nga kinagamo sa 
Negros, ang handumanan sang ila huwaran nga kabuhi kag 
ang kabuhi nila Apolinario Gatmaitan, Leonardo Panaligan, 
Roselyn Pelle, Armando Sumayang Jr kag Rachelle Mae 
Palang, kag iban pa nga martir sang inaway banwa, 
mahimong magpabilin sa aton rebolusyonaryo nga diwa nga 
permi nagadaba-daba kag nagaibwal. 


Ang dungganon nga lima ka dekada 
nga mga kadalag-an sang Partido 
kag sang Rebolusyong Pilipino 


Nga pipila lang ka lamharon nga proletaryong 
rebolusyonaryo ang nagtukod liwat sa PKP sadtong 1968 kag 
makahas nga namuno sa pagpadayon sa wala natapos nga 
pungsodnon-demokratikong rebolusyon sang Katipunan, 
sa ini pa lang isa na ka kalig-onan nga may dungganong 
istorikal nga kamalahalon sa ano man nga talaksan. 

Ang kamatuoran nga ini wala untat nga ginasaulog 
kada tuig sa nagligad nga tunga-sa-siglo nagadugang nga 
mahimo ini nga mas madalom nga napagkit sa kasaysayan 
kag nagapamatuod gid sa pasahi nga rebolusyonaryo nga 
determinasyon kag kabakod sang Pilipinong proletaryo kag 
pumuluyo. 

Sa sulod sang 50 ka malawig nga katuigan sang matutom 
nga paghimakas kontra imperyalismo, pyudalismo kag 
burukrata kapitalismo, ang Partido, hukbo sang banwa kag 
ang rebolusyonaryo nga nagahiliugyon nga prente nakatipon 
sang kusog, nagataas ang kinaalam, kag nakaangkon sang 
kumpyansa kag suporta sang malapad nga pumuluyo. 

Ang pagtuhaw sang Partido, sang tanan-nga-bahin nga 
pag-uswag sini kag ang ikasarang sini nga lab-uton ang 
sunod-sunod nga kadalag-an nangin posible paagi sa husto 
nga aplikasyon kag integrasyon sang teoretikal nga giya 
sang MLM sa kongkreto nga kahimtangan sang sosyedad 
sa Pilipinas kag sa kongkreto nga praktika sang rebolusyong 
Pilipino. 

Gintuhay sang Partido ang duha ka halintang sang 
rebolusyong Pilipino kagginapatuman siniangpangkabilugan 
nga linya sa pulitika sang demokratikong rebolusyon sang 


banwa paagi sa pangmalawigon nga inaway banwa nga 
nagauyat sa armadong paghimakas kag rebolusyonaryo nga 
nagahiliugyon nga prente bilang hinganiban. 

Sa pagtib-ong sa prinsipyo sang demokratikong 
sentralismo, ginapaseguro sini ang pagtukod kag pagpabilin 
sa pinakasolido nga paghiliusa sang organisasyon. 

Ang Partido madalom nga nakaugat sa kabuhi kag 
paghimakas sang Pilipinong mamumugon, mangunguma 
kag iban pa nga ginahimuslan kag ginapigos nga sahi kag 
sektor sa tanan nga 18 rehiyon sang pungsod. 

Ang Partido absoluto nga nagapamuno sa mga rehiyonal 
nga kumand sa operasyon sang BHB nga yara na subong sa 
17 ka rehiyon nga nagalab-ot sa 110 nga larangan gerilya kag 
ginakomposar sang pinakamabakod kag pinakaorganisado 
nga armadong rebolusyonaryong pwersa nga nabug-os sa 
kasaysayan sang Pilipinas. 

Atubang sa brutal nga kontra-rebolusyonaryo nga 
kampanya nga sunod-sunod nga ginlunsar sa pito ka 
reaksyunaryo nga rehimen sa idalum sa kontrol sang 
imperyalismong US, ang Partido, hukbo sang banwa 
kag ang pumuluyo nangin baganihan sa pagpabilin nga 
komitido sa armadong rebolusyon nga karon ginakilala 
na bilang isa ka pinakamabakod kag malawigon sa 
kalibutan. 

Yaraini sa lubas sang mga sandigan nga rebolusyonaryong 
organisasyon masa hasta sa mga lokal nga organo sa 
gahum pampulitika nga nagakomposar sa demokratikong 
gobyerno sang banwa sang mamumugon kag mangunguma 
nga may minilyon nga pumuluyo idalum sa iya pagdumala 
kag impluwensya. 

Nagapanguna ini sa madamu nga porma sang 
paghimakas sang nagkalain-lain nga patriyotiko kag 
progresibo nga organisasyon kag alyansa - likom kag 
dayag, sa kaumhan kag sa kasyudaran, kag bisan sa 
gwa sang pungsod - nga nakalab-ot na sang signipikante 
nga mga kadalag-an sa pila ka dekada upod na ang 
makasaysayanon nga pagpalayas sa duha ka papet nga 
rehimen sadtong 1986 kag 2001. 

Ginapangibabawan sang Partido ang mga kahuyangan, 
ginatadlong ang mga kasaypanan, nagapapasik liwat kag 
nagamartsa pasulong paagi sa mapanahon nga praktika 
sang pagsaway kag pagsaway sa kaugalingon kag, kung 
kinahanglanon, paagi sa kampanya sa panadlong kasubong 
sa lkaduha nga Dungganong Kahublagan Panadlong 
sadtong 1990's nga desaysibo nga nagsikway sa mayor nga 
“wala” kag tuo nga mga oportunistang kasaypanan. 

Ang madinalag-on nga paglunsar sang Ikaduha nga 
Kongreso sang Partido sadtong 2016, nga nagratipika sa 
mga amyenda sa Konstitusyon sang PKP kag Programa 
sang Demokratikong Rebolusyon sang Banwa kag nagpili 
sa bag-o nga pamunuang sentral, isa ka klaro nga prohiba 
nga ang Partido solidong nagpabilin nga rebolusyonaryong 
kuta sang Pilipinong proletaryo kag pumuluyo. 

Paagi sa determinado nga paglunsar kag pagpauswag 
sa pangmalawigon nga inaway banwa kag sa hugot nga 
pagtib-ong sa linya kontra sa modernong rebisyunismo, 
ang rebolusyong Pilipino nagaserbi bilang iwag para 
sa tanan nga pigos nga pumuluyo sa kalibutan kag sa 
internasyunal nga proletaryo, nga daku ang naamot sa 
pagpaabante sang kalibutanon nga anti-imperyalistang 
paghimakas kag sa teorya kag praktika sa kalibutanon 
nga proletaryong rebolusyon. 

Ang dungganon nga ideolohikal, politikal kag 
organisasyonal nga mga panikang sang Partido sa 
nagligad nga 50 ka tuig nagdul-ong sa rebolusyonaryong 
pwersa kag pumuluyo sa pinakamabakod nga sadsaran 
halin diin padayon nga makasulong paagi sa dalagkung 
tikang pasulong sa masunod nga katuigan tubtob sa 
makumpleto ang demokratikong rebolusyon sang banwa 
kag masugdan ang sunod nga halintang sang sosyalistang 
rebolusyon. 

Ang masanag nga mga kadalag-an sang Partido kag 
ang malig-on nga rebolusyonaryong diwa kag legasiya sini 
nagahatag inspirasyon sa pumuluyo sa madalom nga paagi 
nga bisan ang paghari sang pasistang teror kag pagpaniplang 
nga malapnagon subong sa pungsod indi makapugong sa 
ila sa paghandum kag pakig-away para sa palaabuton sang 
matuod-tuod nga pungsodnon kag pangkatilingbanon nga 
kahilwayan. 


Ang nagalala nga tagumatayon nga krisis 
sang mala-kolonyal kag mala-pyudal 

nga nagahari nga sistema kag ang paghari 
sang pasistang teror kag pagpatalang 
sang rehimeng US-Duterte 


Ang Partido magasulod sa ika-anum nga dekada sini sa 
tunga sang mas labe pa nga mapanghangkat nga panahon 
para sa proletaryadong Pilipino kag pumuluyo. 

Ang pangkabilugan nga krisis sang pangkalibutanon nga 
sistemang kapitalista padayon nga nagalala kadungan sang 
paglab-ot sa lain kalala kag makahalalit nga putukputokan 
sang tagumatayon nga krisis sang mala-kolonyal kag mala- 
pyudal nga lokal nga nagahari nga sistema. 

Sa ila puluan ka milyon, ang pumuluyo sa subong mas pa 
nga ginapaantos, kag kada adlaw dugang pa nga ginabawian 
bisan sang pinakagamay na lang nga palangabuhian. 
Ginapaluhod pa gid sila sa kahadlok, diin ginatos kalibo sa 
ila ang ginapaagom sang tanan nga sahi sang pagpanglapas 
sa kinamatarung sa maka-alarma nga brutal nga pamaagi 
kag sa pinakagarapal nga pagpang-abuso nga wala sang 
paghinulsol. 

Ina nga makasilidni nga padron sang pagpanghimulos 
kag pagpamigos nabatyagan sa Negros pareho sa diin man 
nga bahin sa Pilipinas. 

Ang dalagkuan nga ekonomiya sang monocrop sugarcane 
sang isla, nga kontrolado sang dalagku kag despotiko nga 
agalon mayduta nga daw pinakakonsentrado sa isa lang ka 
heyograpikal kag sosyal nga kahimtangan, nagaimposar sa 
mayorya sang pumuluyo sang isa ka wala-katapusan nga 
siklo sang kaimolon. 

Si Joel Abong, ang bata nga ehemplo sang kapigaduhon 
kag gutom sa Negros sa tunga-tunga sang 1980s, mahimo 
nga madugay na nga napatay, apang nagpabilin siya nga 
buhi nga handumanan sa nakapagkit nga pag-antus sang 
Negrosanon kag sang wala-katapusan nga kalalat-an sang 
tiempos muertos. 

Sa tanan nga mga probinsya sa pungsod, ang Negros 
Occidental kag Negros Oriental ara sa ikaduha kag ikaapat 
nga ihap sang damo nga pumuluyo nga nangabuhi sa tuman 
nga kapigaduhon. 

Gindabukan ang kagutom sa siniglo nga pagpabor sa mga 
pananom nga pang-eksport kag indi-pagkaon sa agrikultura. 
Sa masubra 800 kalibo ektarya sa agrikultural nga duta, 
indi magnubo sa 221 kalibo ektarya ang nakareserba para 
sa tubo, samtang 138 kalibo ektarya ang humayan kag 102 
kalibo ektarya ang natamnan sang mais. 

Kalabanan sa mga mangunguma kag mamumugon sa 
uma wala nagapanag-iya sang kadutaan nga ginataliuma 
sa ila mga pamilya sa pila na ka henerasyon. Matapos 
ang masobra 46 ka tuig, 128 kalibo ektarya sa 430 
kalibo ektarya sang isla nga gintalana nga ipaidalum sa 

Comprehensive Agrarian Reform Program ukon CARP, 
nagpabilin nga wala ginpanagtag sang bogus nga programa 
sa repormang agraryo sang mga reaksyunaryo nga rehimen, 
halin sa Presidential Decree 27 ni Marcos hasta sa CARPER 
ni Benigno Aquino Ill. 

Ang monopolyo sa duta pinakaathag sa katubuhan. Sa 
mga hasyenda sang katubhan nga naglab-ot sa 100 ektarya 
pataas, masobra 43 kalibo ektarya ang kontrolado lamang 
sa 269 ka mga agalon mayduta, nga ang pipila ka indibiwal 
nagapanag-iya sang duta sa liboan ka ektarya. Samtang 
ang tignapulo kalibo nga ginatawag nga benepisyaryo sa 
reporma sa duta, kalabanan nagaantus na lang sa halos 
indi makalab-ot sa isa ka ektarya. 

Bisan ang mga mangunguma nga nahatagan na sang 
certificate of land ownership ukon CLOA wala gid sang 
epektibo nga kontrol sa kadutaan nga kuno sila na ang 
nagapanag-iya, bangud sa, lakip sa iban pa nga rason, 
kakulang sa bastante nga suportang serbisyo nga mangin 
bulnerable sila sa sistemang arendo, block farming kag 
iban pa nga eskema sang agalon mayduta sa katuyuan 
nga ikonsentra ang magagmay nga kadutaan balik sa mga 
dalagku nga agalon mayduta. 

Lapnagon ang kakulang sa trabaho, istable man ukon 
indi. Kalabanan sa mga mamumugon wala makabaton sang 
legal nga ginmandato nga minimum nga sweldo, kag wala 
gid sila makabaton sang sosyal nga benepisyo nga para sa 
ila. Ang malala, sa ginatawag nga sistemang pakyaw nga 
pinaka-kinaandan nga areglo sa trabaho sa hasyenda, ang 
mamumugon sa uma makabaton lang sang diutay nga P50 
kada adlaw sa kalabanan. 

Ang kabuhi kag palangabuhian sang pumuluyong 
Negrosanon mas mabutang sa katalagman paagi sa 
paghatag sang kinamatarung sa pagmina sa dumuluong 
nga monopolyo kapital kag lokal nga kumprador nga may 
kahilabtanan sa masobra 58 kalibo ektarya nga ang kadam- 
an yara sa Cauayan-Hinobaan-llog-Candoni-Kabankalan- 


Sipalay ukon CHICKS erya sang 
isla. 

Mas pa nga makabalaka sa 
gilayon, ang bilog monocrop nga 
ekonomiya sang isla ginalauman 
nga makaagum sang daku nga 
kabudlayan tungod sa agresibong 
neoliberal nga duso karon sa 
pagbukas sa merkado sang 
Pilipinas dira sa pagbaha sang 
imported nga kalamay. 

Sa pagkamatuod, ang 
reaksyunaryong rehimen ni 
Rodrigo Duterte nakapokus sa 
pagsunod sa mga neoliberal 
nga dikta sa ekonomiya sang iya amo nga imperyalista. 
Ginapasiguro sini ang wala-katapusan nga pagkaatrasado 
sang mala-pyudal nga ekonomiya sang pungsod kasubong 
sa tanan nga nagliligad nga mga papet nga rehimen sang 
neokolonyal nga estado sang Pilipinas. 

Sa pihak nga bahin, ang pagkapapet ni Duterte 
may ara gid mga kinatuhay sa iya ginasundan nga mga 
presidente. Samtang nagapabilin nga masinulondon 
kag nagapaulipon sa US sa wala pat-od nga kasugot, 
partikular nga determinado man si Duterte nga mangin 
mainabyanon sa imperyalismong China para sa 
kasiguradohan. 

Bisan ano pa man, sa hanay sang lokal nga oligarkiya, 
si Duterte mismo, ang iya pamilya kag iya mga kroni amo 
ang sigurado nga makabenepisyo sang pinakadagku gikan 
sa nagapadayon nga dumuluong nga pagpangawat kag 
pagpanghimulos sa pungsod, sa sistema sang pork barrel, 
kag upod na ang ilegal nga pagbaligyaanay sang droga, 
bangud sa posisyon sang pribilehiyo nga ila ginauyatan 
subong bilang nagaharing paksyon sang mahimuslanon 
nga sahi sang dalagkung kumprador, agalon mayduta kag 
burukrata kapitalista. 

Samtang si Duterte napamatud-an nga wala sang 
kabulusgan kasubong sang sin-o man nga tirano kag 
kawatan. 

Ang masingki nga kontradiksyon sulod sa hanay sang 
mga reaksyunaryong sahi, upod sang nagatubo nga kaakig 
sang pumuluyo kag sang ila nagabaskug nga pagkig- 
away, nagaduso kay Duterte nga mabuang sa paglagas 
sa absolutong gahum para sa iya kaugalingon, kag sa 
pinakakumpleto nga posibleng konsentrasyon sang 
burukratiko nga pagpangawat para sa iya dunot nga grupo 
sang oligarkiya, mga tinawo sa militar, warlords, kag mga 
dugay na nga naboksas nga wala na sang kredibilidad nga 
mga hepeng-kawatan sang mga nagliligad nga pasista kag 
papet nga rehimen. 

Sa tabon sang pederalismo, kontra-terorismo kag 
ginatawag niya nga gyera kontra droga, kag upod ang dayag 
nga suporta sang US, si Duterte sa pagkamatuod nagahimo 
sang mga eskema agud maipatuman ang iya pasistang 
diktadura batok sa pumuluyo bisan ano pa man ang bili. 

Ginapabilin niya ang wala-katapusan nga martial law 
sa Mindanao, kag ginaobligar ang Kongreso para sa 
ekstensyon sini sa kada oras nga malab-ot na ang natalana 
nga panahon sa pagpatuman. Sa maluya nga basehanan 
sang isa ka memo, gindeklara niya ang “state of lawless 
Violence” sa Bikol, Eastern Visayas kag mga probinsya sang 
Negros, kag nahimo nga halos tunga sa tanan nga mga 
rehiyon sa pungsod yara na sa idalum sang laye militar ukon 
martial law. Sa tanan nga mga indikasyon, indi na magdugay 
nga ang martial law pormal na nga ideklara sa bug-os nga 
arkipelago. 

Bisan pa man, ang de facto martial law, ang paghari sang 
pasistang teror kag binutig ni Duterte, makita na sa bilog 
pungsod sa subong. 

Ang lubos nga represibo nga gahum sang Armed Forces 
of the Philippines (AFP) kag Philippine National Police 
(PNP) amo ang ginapahulag agud hadlukon ang pumuluyo, 
uyatan kag ikontrol ang pulitikal nga oposisyon, kag paagi 
sa nagalala nga mga insidente sang ekstra-hudisyal nga 
pagpamatay ukon EJK, pahipuson ang mga nagapanindugan 
kag nagabato. 

Dugang pa, ang burukrasya sang pungsod sa subong 
halos militarisado na samtang nagapadayon ang sunod- 
sunod nga pagpapungko sa mga anay opisyal militar sa mga 
yabe nga posisyon sa gobyerno. Antes pa man ginpaggwa 
ang Executive Order 70, ang mga klaster sang mga ahensya 
sang gobyerno, mga yunit sang lokal nga administrasyon 
kag ang ila dapat sibil nga mga programa kag proyekto yara 
na sa proseso sang reoryentasyon agud makabagay sa 
kumand kag kontrol sang militar. 

Sa konteksto sini sa gilayon, ang katuyuan sang martial 
law, de facto man ukon dayag nga gindeklarar, amo ang 
angkunon para sa rehimeng US-Duterte ang pinakadamo 
nga pwesto sa palaabuton nga 2019 midterm nga piniliay, 
agud hatagan ligwa ang pagpaseguro sa charter change, kag 
mahatagan sang wala-katapusan nga termino sa opisina si 
Duterte kag ang iya mga alyado. 

Ginapatuman man ini sa todo-todo nga kontra- 
rebolusyonaryo nga gyera batok sa rebolusyonaryong 
armadong pwersa sa kaumhan kag sa demokratiko 
kag patriyotiko nga ligal nga kahublagan masa, ang 
pinakadeterminado nga kasumpung sang reaksyunaryo 
nga nagaharing sistema kag pinakaseryoso nga hangkat sa 
damgo sang pasistang diktadura ni Duterte. 

Sa Negros, ginapadamo sang AFP ang presensya sang 
mga peace and development teams ukon PDT sa mga 


baryo nga sa kamatuoran, nagahalit gid sa matuod-tuod 
nga kalinong kag kauswagan dira. Gindugang ang duha ka 
lubos ka batalyon sadtong 2018, ang 15th kag 94th IB sang 
Philippine Army, kag nagsaad nga magadugang pa sila sang 
tropa sa isla halin sa Eastern Mindanao Command. 

Malisyuso nga ginamarkahan sang rehimeng US-Duterte 
ang kolektibo nga produksyon sang pagkaon nga inisyatiba 
sang mga mamumugon sa uma sa land cultivation areas 
(LCA), bilang pronte kuno nga proyekto sa para pinansya sang 
BHB. Ginatulod sang rehimen sa publiko ang pagpaisog sa 
mga agalon mayduta nga magpasaka sang mga kriminal nga 
kaso batok sa nagaantus nga mangungumang Negrosanon 
nga nagaorganisa sang LCA kag nagapanawagan sang 
matuod-tuod nga repormang agraryo. Masaligan ini nga 
kakunsabo sang mga gamhanan nga agalon mayduta sa 
sunod-sunod nga pagpamatay sa mga lider-mangunguma. 

Si Duterte kag ang iya pasista nga makinarya sa 
propaganda agresibo sa pagpalapta sa binutig nga lapas 
kuno sa laye, kriminal kag teroristang binuhatan ang 
paghimakas sang libuan ka mamumugon sa kampo para sa 
pagpataas sa sweldo, benepisyo, kag libre nga pagpanagtag 
sang duta. Ang mga lider mangunguma kag mga organisador 
ginahimong target indi lang sa pagpakalamaot kundi sa mas 
seryoso nga pahog sang ekstra-hudisyal nga pagpamatay, 
pareho sa nahitabo sa abugado sang pumuluyo nga si 
Benjamin Ramos sadtong Nobyembre. 

Ang mga militanteng organisasyon sang mangunguma 
kag ang rebolusyonaryong kahublagan ang ila malisyoso nga 
ginabasol sa Sagay Masaker agud dasig nga hatagan rason 
ang padayon nga pagpamatay nga may basbas sang estado 
paagi sa ila ginatawag nga “all-out war” kakombina sa martial 
law sa isla nga epektibo 
na nga ginpatuman sa 
Memorandum Order 32 
sang Malacanang. 

Si Duterte, ang tirano 
nga ginalamon sang iya 
hingamo nga mangin 
diktador, isa man ka 
manipulador nga tuman 
ka  mapanghalit BB kag 
manugpatalang nga 


Si Duterte 
napamatud-an 
nga wala sang 


kabulusgan 


sahi, ini nga kinaiya iya kasubong sang 
lang gid kag iya gingamit 
sa pagpakamalaot sa sin-0 man 
iya mga kaaway kag sa 
tinguha nga magpalapta nga tirano 
sang kinagamo agud 
itago ukon hatagan rason kag kawatan 


ang iya mga krimen batok 
sa pumuluyo. 

Ang nagadaku nga anti-Duterte nga kahublagan 
masa kag ang nagapadayon nga inaway banwa 


Ang kamatuoran nga isa ka buang-buang kag 
manugpatay ang nagapungko sa karon sa Malacanang 
nagakumpirma lamang nga ang mga reaksyonaryo nga 

sahi indi na makapamuno sa daan nga pamaagi. 

Samtang ang mala-kolonyal kag mala-pyudal nga 
nagaharing sistema padayon nga nabuyagyag sa iya 
pinakadunot nga ubud, mas labe na nga ginahakos sang 
pumuluyo sa karon ang demokratikong rebolusyon sang 
banwa. Kay sa kasubong sini nga panahon sang kadudulman 
mangin pinakaklaro ang kasanag sang rebolusyonaryo nga 
alagyan. 

Ang pumuluyo mangin pila ka beses nga mas maisog sa 
pagtindog para sa paghimakas, karon nga kahibalo sila nga 
ang rebolusyunaryong kahublagan para sa matuod-tuod nga 
pungsudnong kahilwayan kag demokrasya ginapangunahan 
sang isa ka organisasyon sang pinakamuklat-sa-sahi nga 
mga rebolusyonaryo nga tunay nga nagadampig sa ila. 

Subong man, sa tunga sang damo nga signipikante nga 
pamaagi sa pagdumdum sa anibersaryo sang ila pinalangga 
nga Partido, ang proletaryadong Pilipino kag pumuluyo 
nagaisa sa pinakaimportante nga pagsaulog paagi sa 
pagmartsa pasulong nga wala sang kahadlok sa pakig-away 
kag pagrumpag sa pasistang tiraniya sang rehimeng US- 
Duterte. 

Ang tiraniko nga nagaharing paksyon ni Duterte, mahimo 
lamang nga magtan-aw samtang lubos ang ila panginwala, 
halin sa ila tindogon nga arogansya ukon tungod sa 
pagkahisa kag kahadlok. 

Ang BHB, sa bahin man sini, may ara sang tanan nga 
rason agud saulogon ang bulawanon nga tuig sang partido 
nga nagtukod kag absoluto nga nagapamuno sini. Ang 
Pulang hukbo, kung sa diin ginadeploy ang pinakamaayo 
nga kabataan sang pumuluyo, ginatan-aw ang iya sini 
palaaboton nga makasaysayanon nga ika-50 ka tuig tatlo ka 
bulan sugod sa karon. Halin sadtong Marso 29, 1969, ang 
PKP ang nagagiya sa BHB nga matungdan ang iya sini nga 
tahas bilang prinsipal nga instrumento sang demokratikong 
rebolusyon sang banwa para kasab-an, hublasan kag sa 
takda nga panahon, lubos nga dugmokon ang armadong 
aparato sang reaksyonaryo nga estado. 

Sa maabot nga binulan, ang mga yunit sang AGC, 
dugangan pa sang milisya sang banwa, nagapreparar 
para sa pagpabaskug sang mga taktikal nga opensiba. 
Makaamot ini sa aton katuyuan nga mahatagan dungog ang 
ika-5O ka tuig sang mga rebolusyonaryong kadalag-an sang 
Partido, hukbo sang banwa kag pumuluyo sa dramatiko nga 
pamaagi. 

Subong man mas hinanali nga mangin sabat ini sa 
hangkat nga panginbabawan ang sunson kag sustinido nga 


Sa kasubong sini nga 
panahon sg kadudulman 
mangin pinakaklaro 

ang kasanag sg 
rebolusyonaryo nga alagyan 


operasyong militar sang pasista kag mersenaryong AFP 
batok sa rebolusyonaryo nga kahublagan kag sa pumuluyo 
sa isla. Paagi sa hugot nga pag-uyat sang prinsipyo sang 
malaparon kag sunson nga gerilya nga pakig-away base 
sa nagalapad kag nagadalum nga baseng masa, ang 
rebolusyonaryo nga pwersa sa Negros dapat maka-amot 
subong sa pungsudnong pagpaninguha agud paslawon ang 
mapintas kag todo-todo nga kontra-rebolusyonaryong gyera 
sang rehimeng US-Duterte. 

Halin sa pag-uyat sa gahum ni Duterte sa tunga-tunga 
sang tuig 2016, ang Partido sa Negros nagapagpabakod sa 
BHB sa politiko-militar nga hambalanon. Nangin madinalag- 
on ini sa paglunsar sang armado nga taktikal nga opensiba 
batok sa pinakaabusado nga mga yunit sang AFP, PNP kag 
ila dugang nga pwersang paramilitar. Gin-implementar man 
sang BHB ang mga punitibo kag prebentibo nga desisyon 
sang rebolusyonaryong hukmanang banwa sa idalum sa 
demokratikong gubyerno sang banwa nga nakabase sa 
kaumhan. 

Sugod Pebrero 2017 tubtob Nobyembre 2018, ang 
mga yunit sang BHB-AGC naglunsar sang indi magnubo sa 
21 ka aksyon militar, kung sa diin ang tropa sang kaaway 
nakaangkon sang sobra 25 ka kaswalidad kag sa diin 
nakumpiska ang sobra 20 ka matag-as kag nugbo nga armas. 
Masobra 30 iban pa matag-as nga armas ang nakumpiska 
halin sa mga operatibang paniktik sang AFP kag PNP, mga 
despotikong agalon mayduta kag masupog nga kriminal nga 
elemento sa sobra 73 punitibo nga operasyon sang BHB. 

Antes pa sini, sa masobra lima ka bulan nga pagdeklara 
sang unilateral ceasefire upod sa gobyerno ni Duterte, 
napamatud-an sang Partido ang iya mataas nga halintang 
sang katalum sa politika kag ginseguro sini nga ang BHB 
ginatuman ang iya salsalon nga disiplina sa mga obligasyon 
sini sa untatlupok sa negosasyong pangkalinong ukon 
peace talks samtang maisugon nga nakig-away sa plano 
sang kaaway para iduso ang rebolusyunaryong pwersa 
pakadto sa pagkapasibo kag kapitulasyon. 

Subong man, nabuhat sang mga rebolusyonaryo nga 
pwersa sa Negros ang pagpalapta sa balayon sang sosyal 
kag pang-ekonomiyang reporma nga ginaduso sang 
NDFP, paggamit sa malapad nga suporta sang tanan nga 
positibong pwersa, kag pagpauswag sa sumpay sini bisan 
sa mga elemento sang reaksyunaryo nga nagaharing sahi 
sandig sa prinsipyo sang rebolusyonaryo nga hilikuton sa 
nagahiliugyong prente. 

Ang madinalag-on nga paghiwat sang Peace Forum 
sadtong Disyembre 2016 sa isa ka sonang gerilya sa sur 
sang Negros nga gintambungan sang lima ka libo nga masa 
nga tagasuporta kag alyado sang armadong rebolusyon, 
nagahatag pagtamod sa solidong pag-isa sang tanan nga 
rebolusyonaryong pwersa sa rehiyon kag sa naagum sini 
nga malapad nga suporta halin sa pumuluyo. 

Halin sadtong 2016, ang BHB sa Negros nagahiwat sang 
politiko-militar nga paghanas para sa mga kumander kag 
hangaway sini, nagtukod sang bag-o nga lubos-panahon 
ukon FT nga yunit, kag nagdugang kabakud kag kapasidad 
sa mga pormasyon sang lokal nga milisya sa mga baryo, 
kag nagpalapad kag nagkonsolida sa nagatuhaw nga 
larangan gerilya samtang nagatukod sang mga bag-o nga 
larangan. 

Sa pag-alagad sa mga direksyon nga gintalana sa subong 
sang Partido, kag paagi sa husto nga pag-aplikar sang anti- 
pyudal nga linya sa sahi kag mga prinsipyo sang s olido 
nga pag-organisa, madasig na nga ginatukod sa karon ang 
mga sandigan nga rebolusyonaryong organisasyon masa 
sang mangunguma, kababainhan kag pamatan-on kag mga 
lokal nga organo sang demokratikong gahum. Ginapataas 
man ang lebel sini taas pa sa lebel sang mga baryo para 
makasiguro ina, upod ang iban pa, nga ang mga kontra- 
pyudal kag kontra-pasista nga kampanyang masa kag 


paghimakas epektibo nga malunsar kag koordinado sa mas 
nagalapad nga sakop. 

Samtang ang inaway banwa nagabugso sa kaumhan 
sang Negros kag sa iban pa nga bahin sang pungsod, ang 
legal nga demokratiko kag ang patriyotikong kahublagan 
masa sang mamumugon, mangunguma kag mga 
intelektwal sa urban, kag ang nagkalain-lain nga sektor 
sang malapad nga nagahiliugyong prente nga nagabato sa 
pasistang tiraniya, masupog nga korapsyon, pabug-at nga 
buwis, indi mapunggan nga pagtaas sang balaklon, kag ang 
doble nga pagtraydor sang rehimeng US-Duterte sang aton 
pungsodnong soberanya para sa US kag China, ginalauman 
nga ini nga pwersa maghabok pakadto sa kadalanan sa 
palaaboton nga mga bulan. 

Ini sa husto nga tion magatulod kay Duterte pakadto sa 
kritikal nga punto sang pagkahamulag sa politika, nga mahimo 
siya nga hamulag bisan sa suporta sang iya tampad nga 
armadong pwersa, hasta sa ulihi nga mapatalsik ini sa poder. 

Ini dugang pa nga makapaluya sa reaksyonaryong 
nagaharing sistema, samtang sa pihak nga bahin, ang 
rebolusyonaryong kahublagan padayon nga magabaskug. 

Ang nagapadayon nga pagtipon sang rebolusyonaryong 
kusog sa militar kag politika, paagi sa integrado nga 
pagpatuman sang gerilya nga pakig-away, agraryong 
rebolusyon, kag pagtukod sang baseng masa, sa 
eksperto nga pag-uyat sa mga prinsipyo kag taktika sang 
rebolusyonaryo nga nagahiliugyong prente, kag ang wala 
untat nga pagdaku sang Partido pareho sa numero kag 
sa proletaryong ikasarang sa pagpamuno, kinahanglan 
para sa pagsulong sang pangmalawigon nga inaway 


banwa sa abanse nga bahin sang stratehikong depensiba 
nga halintang, pakadto sa halintang sang stratehikong 
pagkapatas kag mas taas pa. 

Ang Partido kag ang demokratikong 
rebolusyon sang banwa sa Negros 
sa nagligad nga lima ka dekada 


Ang ika-50 nga anibersaryo sa pagtukod sang PKP 
isa ka maayo nga panahon para tun-an ang kasaysayan 
sang rebolusyong Pilipino sa idalum sang husto nga giya 
kag pagpamuno sang Partido. Ini magahatag sa aton 
sang inspirasyon gikan sa mga naratibo sang kaisog, 
pagsakripisyo nga wala nagatamod sa kaugalingon, kag 
manggaranon nga leksyon nga malahalon sa pagpatuman 
sang aton mga rebolusyonaryong hilikuton sa subong. Ang 
mga pamatan-on kinahanglan mangin muklat nga manunubli 
sang rebolusyong Pilipino bangud ila ini nga rebolusyon. 
Samtang ang rebolusyonaryong pwersa kag pumuluyo sang 
Negros kinahanglan labi nga mahalon kag magtu-on halin 
sa kasaysayan sang rebolusyonaryong kahublagan sa isla. 

Ang Negros, isa ka madugay na nga balwarte sang 
monopolyo sa duta kag sistemang hasyenda, nahimo nga 
pinakatambok nga duta para sa nagtuhaw nga bag-o nga 
demokratikong rebolusyon sadtong ulihi nga bahin sang 
dekada “60 kag temprano nga bahin sang dekada ‘70. 

Paagi sa nagapanguna nga pagpaninguha sang mga 
proletaryong rebolusyonaryo halin sa pamatan-on kag 
kahublagan estudyante kag mga progresibo nga elemento 
halin sa sektor sang simbahan, ang militante nga 
demokratikong paghimakas sang masa sang pumuluyo sa 
Negros, ilabi na ang paghimakas sang mga mamumugon 
sa kampo kag mamumugon sa sentral, madinalag-on nga 
nagpanugod dungan sa hilikuton sa pagtukod sang Partido 
sa isla kag preparasyon sa malapad nga kaumhan para sa 
armadong rebolusyon. 

Sa pagkomporme sa polisiya nga unahon ang mga mayor 
nga isla ukon “major islands first” policy sa pungsodnon nga 
pagpalapnag sang inaway banwa, ang armadong rebolusyon 


nag-abot sa Negros, ang ika-apat nga pinakadaku nga isla 
sa pungsod, sa temprano nga bahin sang 1969. Apang 
nag-angkon ini sang dagmit nga pag-atras bangud sa 
kasaypanan sa paglunsar sang mga aksyon militar antes pa 
matukod ang mga rebolusyonaryong baseng masa. 

Upod ang mga leksyon nga natun-an halin sa panugod 
nga eksperyensya kag paagi sa maantuson nga hilikuton 
masa, mga breyktru sa kontra-pyudal nga paghimakas 
kag subong man sa madinalag-on nga punitibong aksyon 
batok sa pinakaginakaakigan nga mga despotikong agalon 
mayduta, natukod ang mga rebolusyonaryong baseng masa 
sadtong 1973 sa hanay sang mga imol nga mangunguma 
kag mga setler sa CHICKS (Cauayan-Hinobaan-Ilog-Candoni- 
Kabankalan-Sipalay) erya sang sur nga bahin sang Negros 
Occidental kag sa mga interyor nga baryo sa katambi nga 
mga banwa sang Negros Oriental sadtong 1976. 

Sa idalum sang pinakamabudlay nga mapiguson nga 
kahimtangan sa gin-imposar sang rehimeng US-Marcos nga 
dayag nga pasistang paghari, ang likum nga kahublagan 
nagpaninguha kag ginpauswag ang demokratiko kag 
patriyotiko nga kahublagan masa sang sandigan kag iban 
nga mga sektor sa urban kag sa mga lugar nga ginpreparar 
para sa sonang gerilya. Ang progresibo nga diskurso sang 
simbahan kag ang lain-lain nga mga pormang kultural 
nagamit sa maksimum nga epekto sa pagpukaw, pag- 
organisa kag pagmobilisa sang masa para sa pungsodnon 
demokratiko nga paghimakas. Sang 1976, kadungan 
sang krisis sa industriya sang kalamay, ang masang 
Negrosanon nagpanugod sa hayagan nga pagpamatok 
sa puti nga kahadlok sang martial law paagi sa paglunsar 
sang mga pang-ekonomiya nga welga kag mga politikal nga 
demonstrasyon. 

Ang estable nga pagtubo sang kahublagan masa sa 
urban sadtong dekada '7O tubtob sa tunga-tunga sang 
dekada “80 ang naghatag sa armadong rebolusyon sang 
amo man kaestable nga kuluhaan sang lubos-panahon 
nga mga pwersa halin sa mamumugon, estudyante, taong 
simbahan, manunudlo kag subong man sa hanay sang anay 
detenido politikal nga namobolisa sa tanan-nga-bahin nga 
pagpauswag sang mga larangan gerilya kag pagtukod sang 
mga bag-o nga larangan. 

Sang 1986, ang organisado nga masa sa mga larangan 
gerilya naglab-ot na sa 140,000, samtang ang masa nga yara 
sa mga hasyenda kag sa mga haywey kag kabaybayunan 
naglab-ot sa mga 200,000. 

Kabahin sa pinakalanog nga mga taktikal nga opensiba 
nga ginlunsar sang BHB sa isla sa sini nga panahon, amo 
ang reyd sadtong 1983 sa Visayan Maritime Academy sa 
Bacolod City nga nakakuha sang indi magnubo sa 300 ka 
matag-as nga kalibre sang riple, kag ang dungan nga mga 
reyd sadtong 1984 sa Scout Ranger Coy headquarters 

kag municipal police station sa banwa sang Isabela nga 
naghakot sang total nga 7O ka matag-as nga kalibre sang 
riple kag pila ka armas nga artillery. 

Ang armado kag legal nga paghimakas sang pumuluyo sa 
rehiyon naghatag inspirasyon kag nag-amot sa pungsodnon 
nga kahublagan nga kontra sa diktadura ni Marcos nga 
naglab-ot sa pagpalayas sa rehimeng US-Marcos sadtong 
1986. 

Sang 1988, ang tatlo ka distrito sa iloy nga larangan sang 
South West nga natukod sadtong 1981, nakapagpalapad 
na sang pila ka pilo, nag-ani sang pila ka larangan gerilya sa 
Central Negros, Northern Negros kag South East Negros nga 
epektibo nga nakasakop sa halos tanan nga distrito sang 
duha ka probinsya sang Negros o yara sa mga 2/3 sang bilog 
nga isla. Sa sini man nga tuig, ang BHB sa Negros naglab-ot 
na sa iya pinakataas nga ihap nga 800 lubos-panahon nga 
mga hangaway. 

Samtang nakita sa dekada “80 ang wala tupong nga 
pag-abanse sang rebolusyonaryong kahublagan sa Negros, 
sa amo man sini nga panahon nga ang sayop nga linya ni 
Arturo Tabara kag sang iya rebisyunistang grupo sa Visayas 
Commission kag sa Negros Regional Party Committee 
nagpanugod sa pagporma kag sa ulihi gin-implementar sa 
rehiyon. 

Ang konsepto sang stratehiko nga kontra-opensiba (SCO) 
nga ginaduso ni Tabara halin sa temprano nga bahin sang 
1985 nagresulta sang grabe nga “wala” nga oportunistang 
kasaypanan sang adbenturismong militar, wala sa panahon 
nga regularisasyon sang BHB, kag insureksyonismo. Sini 
nagpadulong sa dramatiko nga paghuyang sang mga baseng 
masa sa kaumhan kag sa erya sang urban halin 1989 
tubtob 1992, paghuyang sang rebolusyonaryong disiplina 
sang hukbo sang banwa, paglapta sang isterya nga kontra- 
impiltrador, kag gangsterismo. Bangud sini nga mga kahuy 
angan, ang armadong rebolusyonaryong pwersa kag masa 
sa rehiyon nangin partikular nga bulnerable sa atubang 
sang Oplan Thunderbolt, ang mabangis nga armadong 
kontra-rebolusyonaryong kampanya nga ginlunsar sa isla 
sadtong 1989. 


Ang ika-10 Plenum sang Komite Sentral sang PKP 
sadtong 1992 nagsikway sang malala nga “wala” kag tuo 
nga oportunistang kasaypanan sang dekada “0, upod na 
adtong nakometer sa Negros kag naglunsar sang Ikaduha 
nga Dungganong Kahublagan Panadlong (IDKP). Samtang 
ang Tabara-Itabag nga grupo wala nagsuporta sa kahublagan 
panadlong kag sa baylo nagpalapta sang malisyoso nga 
mga intriga kontra sa sentral nga liderato sang Partido kag 
sang ulihi nagporma sang ila kaugalingon nga peke nga 
rebolusyonaryong partido kag hukbo, kag gin-upod nila ang 
daku nga ihap sang mga kadre kag pwersang gerilya. 

Sang 1993, ang sentral nga liderato sang Partido 
nagporma sang Probisyunal nga Komiteng Tigpatuman sa 
Negros agud matipon kag maorganisa liwat ang Partido kag 
hukbo sang banwa sa rehiyon. Paagi sa pang-ideolohiyang 
edukasyon, pagsaway kag pagsaway sa kaugalingon kag ang 
pagsuma sang rebolusyonaryong eksperyensya, ang 70 ka 
lubos-panahon nga pwersa sang BHB kag mga kadre sang 
komite sang Partido sa urban nga nagpabilin nga komitido 
sa sandigan nga mga prinsipyo sang Partido, ginkonsolida 
kag ginmobilisa para mareyalisa ang katuyuan sang IDKP 
sa Negros. 

Sa proseso sang pagbawi sang rebolusyonaryong 
baseng masa, ang armadong pwersa sang BHB kag ang 
demokratikong kahublagan masa nag-abanse liwat. Nabuhat 
ini sa pihak sang nag-una kag mabudlay nga hilikuton sa 
pag-atubang sa pwersa sang estado samtang dungan nga 
ginaatubang kag ginapamatukan ang mga malisyoso nga 
kabutigan kag aktwal nga armadong pagpang-atake sang 
mga rebisyunistang elemento sang paksyong Tabara-Itabag, 
nga sa ulihi nahublasan kag napamatud-an nga sila mismo 
ayhan mga ahente sang estado kag tagpangapin sa interes 
sang dalagkung agalon mayduta. 

Ang kadalag-an sang IDKP sa isla makabig nga isa ka 
pinakasignipikante nga kadalag-an sang Partido sa Negros 
kay indi lang ini nangin desaysibo sa pagsalbar sang 
rebolusyonaryong kahublagan sa rehiyon kundi gindul-ong 
pa gid sini ang kahublagan pakadto sa isa ka paborable nga 
posisyon para sa padayon nga pagsulong. 


Ang ika-50 nga anibersaryo sg PKP isa ka paborable nga panahon 


para sa mga proletaryong rebolusyonaryo sa Negros para sumahon kg tun-an 


ang ila eksperyensya, kg epektibo nga ipatuman ang mapang-away 


nga mga hilikuton nga gintalana sg programa sg Partido sa subong, 


ke magpadayon sa pagsulong sa tanan-nga-bahin nga paagi 

Sang 1999, natukod ang bag-o nga Komiteng Rehiyonal 
sang Partido. Sa sini man nga panahon, tatlo ka magka- 
iping nga larangan gerilya ang natukod sa Central Negros. 
Antes pa sini, ang hepe nga tigpatuman sang Oplan 
Thunderbolt, si General Jarque, nagbaylo ukon nag-defect 
sa rebolusyonaryong kahublagan sadtong 1998. Ang 
napabaskog nga legal nga demokratikong kahublagan masa 
sa isla nag-amot man sa malapad nga nagahiliugyon nga 
prente nga nagpatalsik sa rehimeng US-Estrada sadtong 
2001. 

Sang 2005, madinalag-on nga nahiwat ang Rehiyunal 
nga Kumperensya sang Partido. 

Ang hukbo sang banwa kag ang rebolusyonaryong baseng 
masa sa Negros maisog nga nanindugan sa sunod-sunod 
nga armadong kontra-rebolusyonaryong kampanya nga 
ginlunsar sang US-Arroyo kag US-Aquino nga mga rehimen. 
Napaslaw sang BHB sa kabilugan ang konsentrado nga 
atake sang indi magnubo sa 30 ka kompaniya sang AFP 
nga ginpadala sang rehimeng US-Aquino paagi sa Oplan 
Bayanihan kon sa diin ang isla kabahin sa mga pungsodnon 
nga prayoridad sini. Upod sa mga madinalag-on nga mga 


taktikal nga opensiba sang BHB sa panaho nga ini amo ang 
reyd sa CAFGU detatsment sa banwa sang Toboso sadtong 
2010 nga nakakompiska sang 20 ka matag-as nga kalibre 
sang riple. 

Samtang ang rebolusyonaryong pwersa kag masa 
sang Negros nagapakigbahin sa aton mga kaupdanan 
sa bug-os nga pungsod sa pagpaslaw sang tanan nga 
pagpaninguha sang rehimeng US-Duterte sa pag-imposar 
sang iya pasista nga diktadura, ang Partido determinado 
nga makapangibabaw sa partikular nga mga tendensiya 
kag kahuyangan sang konserbatismo, burukratismo kag 
emperisismo nga makasagabal sa padayon nga pag-uswag 
sang rebolusyon sa rehiyon. 

Ang ika-50 nga anibersaryo sang PKP isa ka paborable 
nga panahon para sa mga proletaryong rebolusyonaryo sa 
Negros para sumahon kag tun-an ang ila eksperyensya, 
padalumon ang ila paghangop sa mga prinsipyo kag polisiya 
sang demokratikong rebolusyon sang banwa, kag epektibo 
nga ipatuman ang mapang-away nga mga hilikuton nga 
gintalana sang programa sang Partido sa subong, kag 
magpadayon sa pagsulong sa tanan-nga-bahin nga paagi. 


P 

Sug-alawon ang ika-50 nga Anibersaryo sg PKP sg mas Mataas 
nga Kalibre sg Kaisog kg Determinasyon nga Magdaug! 


MENSAHE SANG 


REVOLUTIONARY COUNCIL OF TRADE UNIONS (RCTU) - NEGROS 


Ka MACARIO OBRERO 
SPOKESPERSON 
RCTU-NEGROS 


Rebolusyonaryo nga Pagsaludo sa Bulawanon nga 
Pagsukat sang aton Partido Komunista sang Pilipinas-MLM! 

Lima ka dekada ang nagligad, pipila lamang ka mga 
matingas nga binhi sang mga komunistang Pilipino nga 
armado sang pipila lamang ka mga armas ang liwat nga 
nagtukod sang Partido Komunista sang Pilipinas sa ubay 
sang Marxismo-Leninismo-Maoismo. 

Sa karon linibo-libo na ang mga Partidista upod ang 
Pulang Hukbo kag rebolusyonaryong masa sa halos tanan 
nga bahin sang Pilipinas ang nagapukaw, nagaorganisa 
kag naga-mobilisa para sa tanan nga bahin nga pagsulong 
sang demokratikong rebolusyon sang banwa nga may 
sosyalistang perspektiba. 

Sang sahing mamumugon, bilang pinakasulong nga 
sahi sa malakolonyal kag malapyudal nga sosyedad sang 
Pilipinas ang nag-agum sang pinakaabanse nga teorya sa 
pagrebolusyon sa ubay sang Marxismo-Leninism-Maoismo. 
Ginpanday sini ang malig-on nga paghiusa sa sahing 
mangunguma ang mayor nga pwersa sang DRB. Ginlapad 
ang pagpamuno sini sa tanan nga pigos kag nagahimakas 
nga demokratikong pwersa paagi sa iya partido pampolitika 
nga Partido Komunista sang Pilipinas. 

Ang paghimakas sang sahing mamumugon gikan pa sa 
daan nga Partido Komunista nagapakita sang kamalahalon 
nga maidapat, makahos kag mapangabuhi sang tagsa 
ka mamumugon ang buhi nga teorya sang MLM. Dapat 
mahangpan ang istorikal nga papel sini sa kasaysayan 
sang makasahi nga pagrebolusyon sa pagdula sang sahi 
kag makasahi nga pagpanghimulos para mapundar ang 
komunismo sa kalibutan. 

Gingiyahan sang Partido ang paghimakas sang 
mamumugon para sa tawhanon nga sweldo-benepisyo, 
kinamatarung sang pag-unyon kag seguridad sa trabaho 
kag iban pa. Gin-angot ini nga makasahi nga paghimakas 
sa mas malapad nga pakig-away sang pumuluyo para 
sa matuod nga reporma sa duta kag pungsudnon nga 


industriyalisasyon. Malahalon ang papel sang sahing 
mamumugon sa pagpundar sang Pulang Hukbo para sa 
pagpabaskog sang armado nga paghimakas, pagtukod 
sang rebolusyonaryo nga gobyerno kag paglutas sa gahum 
sang imperyalismo, burukrata kapitalismo kag pyudalismo. 

Sa sulod sang 50 ka tuig sa pagpamuno sang 
Partido, natigayon sini nga mapanday ang malig-on nga 
pagpamuno sang sahing proletaryado sa rebolusyong 
Pilipino nga may madalom nga ugat sa malapad nga masa. 
Nagadalamguhanon ang nagahari nga sahi nga lutoson ang 
rebolusyong Pilipino para sa pagwasak sang Partido paagi 
sa magasto kag mapintas nga mga kampanyang kontra- 
rebolusyonaryo sa bulig sang Imperyalismong US. Pasulit- 
sulit nga napaslaw ang ila handum nga “pahubsan sang 
tubig para mapatay ang isda” bangud madalom na ang ugat 
sang pagpamuno sang Partido sa pumuluyong Pilipino. 

Humalin sa pagginahum sang pasistang diktadurang 
Marcos tubtub sa karon nga maki-Marcos nga Presidente 
Rodrigo “Digong” Duterte, gin-atubang kag ginpaslaw sang 
nagahimakas nga pumuluyong Pilipino sa pagpamuno 
sang Partido ang pasismo sang estado. Sa kaumhan kag 
kasyudaran, sa diin man nga lugar sa Pilipinas ang Partido 
nangin madinalag-on sa pagsabwag sang iya binhi kag nag- 
ani sang madamo nga kadalag-an sa pihak sang atake sang 
kaaway. Nasubuhan sa sakripisyo kag kabudlayan, maisog 
nga gin-atubang sang mga katapo sang Partido sa iwag sang 
MLM ang halos tanan nga proble internal man o external, 
daku man o gamay, komplikado man o indi. 

Ang sahing mamumugon kag malapad nga pumuluyo 
nagapanindugan nga dapat na nga tapuson ang mapiguson 
kag kontra-pumuluyo nga rehimen US-Duterte. Paagi sa 
pursigido, determinado kag maantusuon nga paghimakas 
kita madaug! 

Mabuhi ang Partido Komunista sang Pilipinas! 

Tagaan sang mataas nga pagsaludo ang tanan nga 


Martir sang Partido kag Rebolusyon! 
P 

Pahayag sg PKM-Negros sa Ika-50 nga Anibersaryo 
sg Partido Komunista sg Pilipinas 


MENSAHE SANG 


PAMBANSANG KATIPUNAN NG MGA MAGBUBUKID - NEGROS ISLAND 


FELICIDAD MERCADO 
'TIGPAMABA 
PKM-NEGRos ISLAND 


Ginapaabot sang rebolusyonaryong organisasyon sang 
mangunguma sa isla sang Negros ang pagpanginbulahan 
ka Pulang saludo sa tanan nga mga kadre kag katapo sang 
Partido Komunista sang Pilipinas sa pagsaulog sa ika-50 
nga anibersaryo sini. 

Kaangay sang isa ka bulawan, nangin matingkad ang 
papel sang PKP bilang abanseng destakamento sang 
proletaryado kag pagpamuno sang rebolusyon Pilipino. 

Sa isla sang Negros makita ang malapad nga hacienda 
sang tubo, monocrop ang kinaiya sang ekonomiya, 
nagaproduser ini sang 54-56% sang kalamay sa pungsod. 
Pero kun ano katam-is ang kalamay nga gina produkto sini 
amo man kapait ang kahimtangan sang mga pumuluyo labi 
na sang sahing anakbalahas. Nagpabilin nga nakakonsentra 
sa kamot sang pipila ka dalagko nga agalon mayduta ang 
malagpad nga kadutaan sa pihak sang masobra lima ka 
dekada nga implementasyon sang palpak nga programa sang 
repormang agraryo. Mas labi nga malala ang kahimtangan 
sang anakbalhas sa panahon sang tiempo muerto. 

Sa kaumhan, lapnagon man ang pyudal nga 
pagpanghimulos kag pamigos nga ginaeksperyensya sang 
mga mangunguma kag mamumugon sa uma sa porma 
sang usura, tuman kanubo nga suhol, kulang o halos 
wala benipisyo, pagbarat sa presyo sang produkto kag di 
makatawo nga kondisyon sa pagtrabaho. Nangin agresibo 
man ang dislokasyon sa palangabuhian kag pagpalayas 
sa mga mangunguma sa ila komunidad sa ngalan sang 
“development” nga programa parehos sang Negros First 
Ranch sa banwa sang Murcia, Ilog-Hilabangan River Basin 
Dam Project nga nagasakop sa madamo nga banwa kag 
syudad sang Negros Oriental kag Occidental, Southern 
Negros Industrial Estate sa Brgy. Bacuyangan banwa sang 
Hinobaan subong man ang dalagkuan nga pagmina sang 
aton kabukiran kag kadagatan. 

Ang ini nga mga kondisyon ang nagtulod sa sahing 
anakbalhas sa kaumhan sa pag-usoy sang dalan sang 
paghimakas para ipakig-away ang mga demokratiko nga 
kinamatarung. Pero imbis nga pamatian, nangin mapintas 


ang sabat sang mga despotiko nga agalon gamit ang 
mga bayaran nga armadong goons kag mersenaryo nga 
reaksyunaryong armadong militar. Ihemplo sini ang pag 
masaker sa siyam ka mga mangunguma sa syudad sang 
Sagay kag ang pagpamatay sa mga lider kag katapo sang mga 
hayag nga organisasyon sang mangunguma, ginapamatay 
man ang maga tagasuporta sini kaangay sang abogado nga 
si Atty. Benjamin Ramos sa syudad sang Kabankalan. 

Sa pihak sini tanan wala nagakalinkang ang sahing 
anakbalhas para ipadayon ang paghimakas sa sari-sari 
nga porma. Mas labing determinado ini sa paglunsar sang 
mas makahas kag mabaskog nga kampanyang anti-pyudal, 
anti-pasista kag anti-imperyalista nga paghimakas batok 
sa nagakaagnas na nga malakolonyal kag malapyudal nga 
katilingban Pilipino. Wala sang iban nga pilian ang sahing 
anakbalhas kundi ang mag rebolusyon. 

Ginsulong sang kahublagan mangunguma ang away para 
sa matu-od nga reporma sa duta, pinaagi sa minimum kag 
maksimum nga katuyuan angay sang pagpanubo sa renta kag 
pagdula sang usura tubtob sa malab-ot ang kumpiskasyon 
sa kadutaan batok sa mga despotiko nga agalong mayduta 
kag libreng mapanagtag sa mga mangungumang wala kag 
kulang sang duta nga palangabuhian. 

Sa kaumhan amat-amat nga gina pundar ang nagalapad 
kag nagadalom nga mga organo sang gahom pampulitika. 
Matambok diri ang duta para sa pag-abanse sang halintang 
sang inaway banwa. 

Gamit ang husto nga linya pampulitika, ideolohiya kag 
organisasyon, nagpakasampaton ang kadre kag katapo sang 
PKP para sa makasahing pagpamuno sa mga paghimakas 
sang masang anakbalhas kag sa iya bilidhon nga papel para 
sa lubos nga maipaabanse ang pungsodnon-demokratiko 
nga paghimakas bilang sandigan nga alyansa sang sahing 
proletaryado sa pagsulong sang demokratikong rebolusyon 
sang banwa. Matu-od nga kung wala sang Partido wala sang 
direksyon ang rebolusyon. 

Mabuhay ang ika-50 nga Anibersaryo sang Partido 


Komunista sang Pilipinas! P 

Kaangay sang isa ka 
bulawan, nangin matingkad 
ang papel sang PKP bilang 
abanseng destakamento sang 
proletaryado kag pagpamuno 
sang rebolusyon Pilipino. 


(KASAMA)-Negros sa ika-50 nga Anibersaryo sg 
Partido Komunista sang Pilipinas 


Mapula nga Panginbulahan sa Partido Komunista sang 
Pilipinas (PKP) sa iya ika-50 nga Anibersaryo! Rebolusyonaryo 
nga Saludo sa tanan nga mga kadre sang Partido, mga Pulang 
hangaway, mga pwersa sang pungsudnon demokratiko nga 
rebolusyon, kag mga pigos nga mga masa nga nagahimakas 
para sa matuod-tuod nga pagbag-o sang sosyedad Pilipino! 
Isa ka mapula nga saludo sa mga martir nga kadre sang 
Partido kag mga pulang hukbo nga maisog nakigsumpong 
sa armado nga pwersa sang malupigon nga mga sahing 
dalagku nga kumprador burgis, dalagku nga agalon may 
duta kag mga ahente sang imperyalistang gahum! 

Ang mga rebolusyonaryo nga aktibista kag pwersa 
sa idalom sang Katipunan ng Samahang Manggagawa 
(KASAMA)-Negros lubos nga nagapakig-upod sa pagselebrar 
sang ika-50 nga pagsukat sang pagtukod sang isa ka 
Maxista-Leninista-Maoista (MLM) nga partido sa pungsod 
Pilipinas. Sa pihak sang wala-untat kag mas nagasingki 
nga atake sang pasista nga mga rehimen, nangin epektibo 
kag madinalag-on nga nalampuwasan sang Partido ang 
mga upang sa padayon nga pag-abanse sang pungsudnon 
nga rebolusyon sa sulod sang 50 ka tuig. Ang kubos kag 
pigos nga pumuluyo sa hanay sang mga mamumugon kag 
mala-proletaryado nagakalipay sang nalab-ot nga kadalag- 
an sang Partido sa pagpamuno sang demoktratiko nga 
rebolusyon sang banwa. Nangin mitsa ang PKP sa pagsulong 
sang paghimakas sang mga imol nga taga-syudad kag 
pumuluyong Pilipino agud wasakon ang mala-kolonyal kag 
mala-pyudal nga sistema nga amo ang ugat sang problema 
sa duta, puluy-an, palangabuhian kag lapnagon nga 
paglapak sang tawhanon nga kimatarong. 


Sa mas nagalala nga krisis sang monopolyo kapitalismo, 
mas nagalala man ang atake sang estado kag mga 
dumuluong nga negosyo sa mga mamumugon kag 
pumuluyo paagi sa pagpatuman sang neoliberal nga mga 
polisiya kag grandyoso nga mga kampanyang “kontra- 
insurekyon”. Labi nga apektado ang mga imol sa komunidad 
nga ginapangdemolis kag eject agud hawanan ang mga 
baybayon, higad kasubaan kag iban pa nga publiko nga duta 
para sa dalagku nga negosyo. Ang asud-asud nga pagsaka 
sang tanan nga balaklon kag serbsiyo paagi sa TRAIN ni 
Duterte, mas nagpabug-at sa daw indi na madala nga palas- 
anon sang pumuluyong pigos. 

Samtang ang pondo sa kaban sang reaksyonaryo 
nga gobyerno nagakadto lamang sa benepisyo sang mga 
nagahari nga sahi kag ila mga idu-ido. Wala sang ano 
man nga paltik nga proyekto para sa mga imol ang nangin 
madinalag-on, sa baylo nagdugang ini sang disgusto sang 
pumuluyo batuk sa sistema nga nagatuga sang inhustisya. 
Mismo ang kahimtangan sang mga imol amo ang padayon 
nga nagahangkat sa tanan nga pwersa sang rebolusyon 
nga ipadayon kag iduso sa mas mataas nga halintang ang 
inaway banwa tungod wala na sang iban pa nga solusyon 
agud mawasak ang monopolyo sa duta kag rekurso sang 
pungsod kundi paagi sa ululupod nga paghimakas sang 
ginahimuslan kag ginapigos nga pumuluyo kag pagsulong 
sang demokratiko nga rebolusyon sang banwa tubtub sa 
kadalag-an. 

Mabuhay ang ika-50 nga Anibersaryo sang Partido 
Komunista sang Pilipinas! 

Mabuhay ang Pungsudnon Demokratiko nga Rebolusyon! 


P 

Mensahe sa KM - Negros para sa ika-50 nga kasumaran 
sa subling pagkatukod sa Partido Komunista sa Pilipinas 


MENSAHE SANG 


(BISAYA) 


Pinaka-init nga rebolusyonaryong pagtimbaya sa mga 
pamatan-ong rebolusyonaryo sa Kabataang Makabayan, 
mga katapo sa tanang rebolusyonaryong organisasyong 
masa, tanang demokratikong pwersa, mga hangaway sa 
Bagong Hukbong Bayan, mga sakop sa Partido Komunista 
sa Pilipinas ug sa masang gihimuslan nga atong gialagaran! 

Karong Disyembre 26, 2018 ang ika-50 nga anibersaryo 
sa subling pagtukod sa Partido Komunista sa Pilipinas. 
Gisaulog sa mga batan-ong kadre sa Kabataang Makabayan, 
ang mga umaabot nga mangulo sa rebolusyon, ang 
makasaysayanong 50 ka tuig nga pagpangulo sa Partido sa 
gubat batok sa imperyalistang US ug lokal nga nagharing 
hut-ong ug sa tinuoray nga pag-alagad sa katawhan. 

Ang atong rebolusyonaryong pwersa ubos sa 
pagpangulo sa Partido nagkab-ot og kalig-on sa mga 
milabay nga tuig ug nagpadayon og pakusog sa gerilyang 
pakiggubat sa kabanikanhan ug pag-abante sa legal nga 
demokratikong kalihukan ug tinago nga kalihukan sa 
kasyudaran. Gitukod ang malapad nga anti-pasista, anti- 
pyudal ug anti-imperyalista nga prente ug gipalig-on ang 
ideolohiya, pulitika ug organisasyon sa Partido. Taliwala 
niini ang kaaway nangita og bag-ong mga pamaagi sa 
pagwasak sa Partido. Kahibalo kita tanan sa gyera kontra- 
rebolusyonaryo ni Duterte, sa iyang pasistang terorismo nga 
mohinog padulong sa konsolidasyon sa iyang pasistang 
diktadurya ug pagdeklara sa martial law sa tibuok nasud 
pinaagi sa bag-ohay nga Memo Order 32, Executive Order 
TO ug pagpalanat sa Martial Law sa Mindanao. Mao kini 
ang tubag sa reaksyunaryong gobyerno sa bag-ong kusog 
sa tibuok rebolusyonaryong kalihukan. Mao nga hagit sa 
mga pamatan-ong rebolusyonaryo karon nga andam ug 
madasigong muatubang sa mga sakripisyo ug kabudlayan 
bisan pa man sa pagbuhis og kinabuhi. 

Kung dili kita modaog sa atong pakigbisog, kung ang 
kasamtangan nga alang-alang kolonyal, alang-alang pyudal 
nga sistema magpadayon sa pagkontrol sa gahum ug mo- 
dominar sa atong nasud, ang kabatan-onang Pilipino adunay 
ngitngit ug gubot nga umaabot. Ang pagtunhay sa dunot 
nga burgis-pyudal nga kultura dala sa krisis sa politika ug 
ekonomiya ug miguba sa atong kabatan-onan. Tungod sa 
ekonomikanhong kondisyon ug pag-abandona sa estado, 
ang mayorya sa mga kabatan-onan adunay kalisdanan nga 


KABATAANG MAKABAYAN - NEGROS 


masinati ang libre ug de kalidad nga edukasyon. Wala sila 
hatagi og higayon nga ma-praktika ang ilang mga kapasidad 
ug talento, mapalambo ang ilang kaalam, ug mapakita 
ang ilahang pinakataas nga potensyal sa ilang pagka- 
rebolusyonaryo. Mao kini ang hinungdan nga napunta sila 
sa droga, alcohol, video games, ug uban pang bisyo. Pero 
ang mga kabatan-onan mao ang mudawat sa rebolusyon 
nga mao ang mubag-o sa katilingban. Kita nga mamahimong 
proletaryado sa umaabot mao ang mangulo sa hukbo ug 
mamahimong lider sa rebolusyon padulong sa kadaugan sa 
nasudnon-demokratikong rebolusyon ug sa mosunod nga 
sosyalistang konstruksyon. Mao nga dako ang paglaom ug 
pagsalig sa Partido sa mga Kabataang Makabayan. 

Ang mga nagtunhay nga katilingbanong kahimtang 
angayan nga adunay radikal nga kabag-ohan sa pundasyon 
sa ekonomiya, pulitika, ug sosyo-kultural nga istraktura. 
Gikan sa sinugdanan sa atong pakigbisog, ang mga batan- 
ong kadre sa atong proletaryadong Partido nga nakighiusa 
sa handom sa mga masang nilupigan para sa kagawasan 
padayong nisaka sa kabanikanhan aron musalmot sa 
armadong pakigbisog, ang pinakataas nga porma sa 
rebolusyonaryong diwa ug prinsipyo. Sa mga kondisyon nga 
nagtunhay ang alang-alang kolonyal, alang-alang pyudal nga 
nasud, anaa sa kabanikanhan ang tinuoray nga awayan, ang 
misyon sa pagpakyas, pagguba sa dunot nga sistema sa 
katilingban nga nagpig-ot sa katawhang Pilipino ug tibuok 
kalibutan, ang atong makasaysayanong tahas sa pag-ilis sa 
daan ug dunot nga katilingban. 

Ang Partido nanawagan sa mga kabatan-onan nga 
mosaka sa kabanikanhan ug musalmot sa armadong 
pakigbisog aron ang rebolusyonaryong diwa ug mga bag-ong 
ideya ug paspas nga panghuna-huna nga makita sa kinaiya 
sa mga kabatan-onan, mahiusa sa masang mag-uuma. 
Importante nga ang mga batan-ong kadre maghimo og 
radikal nga desisyon - ang desisyon nga mutransporma sa 
ilang mga kinabuhi, sa pagsalmot sa armadong pakigbisog, 
kay kun walay mga kabatan-onang rebolusyonaryo nga 
musunod sa mga karaang kadre, unsaon nato pagpadayon 
sa atong pakigbisog ug unsaon nato hingpit makab-ot ang 
kadaugan? 


Mga kabatan-onang rebolusyonaryo sa Kabataang 
Makabayan, ayaw og pagduha-duha ug ayaw kahadlok sa 
pagbiya sa inyong mga komportableng kinabuhi ug mga 
makikaugalingon nga handom alang sa pagserbisyo sa 
katawhan, ang kinabuhi sa gerilyang manggugubat! 

Gamita anginyong mga nakat-unan samtang magpakusog 
sa inyong rebolusyonaryong diwa ug baruganan. 

Mabuhi ang rebolusyonayong kabatan-onan! 

Mabuhi ang Bagong Hukbong Bayan! 

Mabuhi ang National Democratic Front of the Philippines! 

Mabuhi ang atong minahal nga Partido Komunista sa 


Pilipinas! Sulong kita kutob sa kadaugan! P 


Pahayag sg KAGUMA-Negros Kaangot sa Ika-50 nga 
Anibersaryo sg Partido Komunista sg Pilipinas 


MENSAHE SANG 


KATIPUNAN NG GURONG MAKABAYAN - NEGROS CHAPTER 


MALAYA EDUKADOR 
SPOKESPERSON 
KAGUMA - NegGRos 


Sa okasyon sang pagsaulog sang ika-50 nga anibersaryo 
sang Partido Komunista sang Pilipinas, ang Katipunan ng 
Gurong Makabayan (KAGUMA) nagasaludar kag padayon nga 
nagakilala sa tunay nga Partido sang sahing proletaryado 
nga amo gid lang ang may ikasarang sa pagpamuno 
sang matuod-tuod nga rebolusyon agud mahilway ang 
katawhan halin sa ano man nga porma sang paghimulos 
kag pagpamigos kag malab-ot ang sistemang sosyalismo 
padulong sa komunismo. 

Sa sulod sang 50 ka tuig, ang PKP nangin madinalag-on 
sa epektibo nga pagpamuno sang rebolusyong Pilipino sang 
masang pigos kag ginahimuslan batok sa imperyalismo, 
burukrata kapitalismo kag pyudalismo nga nagahari 
sa mala-pyudal kag mala-kolonyal nga sistemang sang 
sosyedad Pilipino. 

Nagin mabangis sa sahing mangunguma, mangingisda, 
imol nga taga syudad, kag mga magagmay nga mga 
propesyonal ang mga nagligad nga mga rehimen apang 
tungod sa maathag kag husto nga pagpamuno sang Partido 
napangibabawan ang tanan nga pagtinguha sang mga 
reaksyonaryo nga patalangon kag gub-on ang aton mga 
organisasyon nga maisog nga nagasulong sang pungsodnon 
demokratikong rebulosyon. 

Maid-id man nga nakig-away ang aton Partido sa 
pagtinguha sang mga rebisyonista kag mga traidor nga 
idiskarel kag patalangon ang husto nga linyang politika 


kag linyang masa sang rebolusyon. Nangin epektibo 
nga hinangiban ang Marxismo-Leninsmo-Maismo agud 
mapatalum ang mga estratehiya kag taktika sang pagsulong 
sang inaway banwa. 

Samtang ang KAGUMA naman lubos gid nagakilala sang 
iya malahalon nga papel sa kahublagan propaganda kag 
mapagsik nga pagsuporta sang armado nga paghimakas 
para sa rebolusyon. Sa husto nga pag-ubay sang Partido 
nakaangkon man sang mga kadalag-an ang KAGUMA sa 
malaparan nga pagpukaw kag pag-organisa kag subong man 
sa militante nga pagpahulag sang sektor sang edukasyon 
para iduso ang ila mga sektoral kag politikal nga demanda. 

Ang KAGUMA lubos man mga nagapati nga paagi sa 
aktibo nga pagpakigbahin sang sektor sa edukasyon sa 
paghimakas sang sahing mamumugon, mangunguma kag 
sa bug-os nga sahing pigos sa sosyedad, epektibo nga 
masulong ang kadalag-an sang rebolusyong Pilipino. 

Sa katapusan, sa sini man nga mga okasyon ang KAGUMA 
nagadumdum kag nagasaludo gid sa tanan nga katapo sang 
Partido nga nangin martir kag baganihan sang rebolusyong 
Pilipino. Ang paghalad sang ila kabuhi para sa rebolusyon 
naghatag sa aton sang halimbawa kag inspirasyon sang 


kabuhi sang isa ka dungganon nga komunista. 
P 


Mabuhay ang Partido sang sahing pigos! 


DISYEMBRE 26, 2018 

Pahayag sg CNL-Negros sa Pagsuporta sa Ika-50 Nga 
Anibersaryo sg Partido Komunista sg Pilipinas (PKP-MLM) 


MENSAHE SANG 


Y CHRISTIANS FOR NATIONAL LIBERATION (CNL)-NEGROS ISLAND 


Sa ika-50 nga anibersaryo sang liwat nga pagtukod sang 
Partido Komunista sang Pilipinas (PKP), ang Christians for 
National Liberation (CNL)-Negros nagapanginbulahan kag 
nagapahayag sang iya mataas nga pagsaludar sa Partido 
nga nagapamuno sang pungsudnon nga rebolusyon sa sulod 
sang 50 ka tuig. Sa lima ka dekada, napamatud-an sang 
Marxista-Leninista-Maoista nga Partido ang kahustuhon 
sang iya ginaduso nga linya sa ideolohiya, pulitika kag 
organisasyon gani padayon ini nga nagabaskog kag nagaani 
sang mga kadalag-an sa pihak sang masingki nga atake 
sang estado. 

Kadungan sang aton nga pagsug-alaw, aton man 
ginahanduraw ang mga kaisog, sakripisyo kag baganihan 
nga binuhatan sang mga nauna sa aton nga mga kaupod 
sa paghimakas agud hilwayon ang pungsod kag masa sa 
imperyalista nga pag-ulipon kag pyudal nga pagpanghimulos. 
Madamu sa ila ang naghalad sang kabuhi kag dugo agud 
hawanan ang dalan sang rebolusyon para sa lubos nga 
kadalag-an. Madamu sang mga martir sa rebolusyon ang 
nagikan sa hanay sang taong simbahan. Daku ang aton 
kalipay nga sila nangin kaupod naton sang pag atubang 


sa mabangis nga hanot sang papet nga mga rehimen. Sila 
padayon nga nagahatag inspirasyon samtang padayon nga 
ginaduso ang rebolusyon sa mas mataas nga halintang 
sang inaway banwa. 

Ang CNL bilang isa sa mga likom kag rebolusyonaryo 
nga organisasyon nga nagapanindugan para sa hustisya- 
sosyal kag kalinong, padayon nga magapatuman sang iya 
misyon upod sa malapad nga pumuluyo, agud desasysibo 
nga mawasak ang imperyalismo, pyudalimso kag burukrata 
kapitalismo sa sosyedad Pilipino. Nagapati ang CNL nga 
paagi lamang sa demokratiko nga rebolusyon sang banwa 
nga ginapamunuan sang Partido Komunista sang Pilipinas 
sarang malutas ang imperyalistang gahum kag ang iya 
kadampig nga mga nagahari nga sahi. Padayon ini nga 
nagahikot sang iya tahas sa pagpukaw, pag-organisa kag 
pagmobilisa sang rebolusyonaryo nga mga pwersa tubtob 
nga mapundar ang isa ka sosyedad nga hilway, demokratitko 
kag may hustisya. 

MABUHAY ANG DEMOKRATIKO NGA REBOLUSYON SANG 
BANWA! 

MABUHAY ANG PARTIDO KOMUNISTA SANG PILIPINAS! 


P 

